Man jaag met Land Rover in Centurion-polisiestasie vas(Foto verskaf) ŉ Man is in Pretoria in hegtenis geneem toe hy met sy Land Rover teen Lyttelton-polisiestasie se speurderkantore vasgejaag het. “ŉ Inwoner van Lyttelton Manor het Donderdagmiddag omstreeks 17:15 na bewering in die hek van sy huis in Langebrinkweg agter die Lyttelton-polisiestasie vasgejaag, het kapt. Colette Weilbach, woordvoerder van die polisie, gesê. Die voertuig se spoed het vermeerder en die man het deur die bure se muur gebars en oor die besige Cliftonlaan gejaag voor hy uiteindelik teen die kantore by die polisiestasie tot stilstand gekom het. “Die man het vermoedelik sy bewussyn verloor en sy voet was steeds op die petrolpedaal,” het Weilbach verduidelik. “Hy het wonderbaarlik alle aankomende verkeer in Cliftonlaan gemis.” Weilbach het gesê niemand was in daardie stadium in die speurderkantore nie en niemand is beseer nie. “Die bestuurder het ook nie enige beserings opgedoen nie. Die speurderkantore is erg beskadig. Dossiere moes verwyder word en na veiligheid geskuif word. Van die kantore het tans nie elektrisiteit nie, omdat ŉ kragboks ook beskadig is,” het sy bygevoeg. Die middeljarige man is in hegtenis geneem op aanklag van bestuur onder die invloed van alkohol en sal binnekort in die hof verskyn.